**URAD PREDSEDNIKA REPUBLIKE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**FISKALNI SVET**

**SODNI SVET**

**ZAGOVORNIK NAČELA ENAKOSTI**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO**

**DRŽAVNO ODVETNIŠTVO**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Številka: 0100-533/2022/2

Datum: 9. 11. 2022

# **Zadeva:** **Obvestilo o uveljavitvi novele Zakona o sistemu plač v javnem sektorju (ZSPJS-AA) in dodatna pojasnila v zvezi z ukrepi na področju plač in drugih stroškov dela v letih 2022 in 2023**

Z dopisom številka 0100-533/2022/1 z dne 28. 10. 2022 smo vam posredovali pojasnila glede uveljavljenih ukrepov na področju plač in drugih stroškov dela v javnem sektorju za leti 2022 in 2023. V pojasnilu smo navedli tudi, da vam bomo, ko bo uveljavljena novela Zakona o sistemu plač v javnem sektorju (ZSPJS), posredovali dodatna pojasnila v zvezi s spremembami na področju plač, povračil stroškov in drugih prejemkov.

Zakon o spremembah in dopolnitvah Zakona o sistemu plač v javnem sektorju – ZSPJS-AA je bil objavljen v Uradnem listu RS, št. 139/22, dne 2. 11. 2022 (v nadaljevanju: ZSPJS-AA).

Novela ZSPJS-AA vsebuje več novosti, ki jih predstavljamo v nadaljevanju, pri tem pa smo jih zaradi večje preglednosti razdelili glede na njihovo časovno uveljavitev oziroma začetek uporabe:

1. **Spremembe, ki jih je treba upoštevati pri plači za oktober 2022 (izplačilo plač v novembru 2022)**

**a) Uskladitev vrednosti plačnih razredov plačne lestvice**

V 10. členu ZSPJS-AA je določena plačna lestvica, v kateri so vrednosti plačnih razredov višje za 4,5 %. Plačna lestvica velja za **javne uslužbence in funkcionarje**.

V spodnji tabeli je navedena plačna lestvica, v kateri so vrednosti plačnih razredov plačne lestvice višje za 4,5%. Te vrednosti se za javne uslužbence in funkcionarje začnejo uporabljati pri plači za oktober 2022 (izplačilo plač v novembru 2022):

|  |  |  |  |
| --- | --- | --- | --- |
| Plačni razred  | Osnovna plača (v EUR)  | Plačni razred  | Osnovna plača (v EUR)  |
| 1  | 460,20  | 34  | 1678,98  |
| 2  | 478,61  | 35  | 1746,13  |
| 3  | 497,74  | 36  | 1815,99  |
| 4  | 517,66  | 37  | 1888,62  |
| 5  | 538,36  | 38  | 1964,17  |
| 6  | 559,91  | 39  | 2042,75  |
| 7  | 582,28  | 40  | 2124,46  |
| 8  | 605,59  | 41  | 2209,43  |
| 9  | 629,82  | 42  | 2297,79  |
| 10  | 655,02  | 43  | 2389,72  |
| 11  | 681,21  | 44  | 2485,30  |
| 12  | 708,46  | 45  | 2584,71  |
| 13  | 736,79  | 46  | 2688,10  |
| 14  | 766,27  | 47  | 2795,64  |
| 15  | 796,92  | 48  | 2907,45  |
| 16  | 828,79  | 49  | 3023,75  |
| 17  | 861,96  | 50  | 3144,70  |
| 18  | 896,43  | 51  | 3270,49  |
| 19  | 932,28  | 52  | 3401,31  |
| 20  | 969,57  | 53  | 3537,36  |
| 21  | 1008,36  | 54  | 3678,86  |
| 22  | 1048,70  | 55  | 3826,01  |
| 23  | 1090,65  | 56  | 3979,04  |
| 24  | 1134,27  | 57  | 4138,22  |
| 25  | 1179,63  | 58  | 4303,74  |
| 26  | 1226,82  | 59  | 4475,88  |
| 27  | 1275,88  | 60  | 4654,92  |
| 28  | 1326,92  | 61  | 4841,11  |
| 29  | 1380,01  | 62  | 5034,77  |
| 30  | 1435,20  | 63  | 5236,15  |
| 31  | 1492,62  | 64  | 5445,60  |
| 32  | 1552,31  | 65  | 5663,42  |
| 33  | 1614,40  |  |  |

Zgoraj navedena plačna lestvica se bo uporabljala do 31. marca 2023.

Od 1. aprila 2023 dalje pa se bo uporabljala plačna lestvica iz priloge 1 ZSPJS, ki vključuje nov 66. plačni razred (več o tem v 5. točki tega pojasnila).

Glede na to, da na Ministrstvu za javno upravo prejemamo vprašanja, ali je zaradi uskladitve vrednosti plačnih razredov plačne lestvice treba spreminjati individualne delovnopravne akte, pojasnjujemo, da ZSPJS v drugem odstavku 3. člena določa, da se plača določi s pogodbo o zaposlitvi, odločbo oziroma sklepom, tako da se v pogodbi, odločbi oziroma sklepu določi pravna podlaga za določitev plače in posameznih delov plače, plačni razred in druge sestavine plače v skladu s tem zakonom, predpisi in drugimi akti, izdanimi na njihovi podlagi ter kolektivnimi pogodbami, višino posameznih elementov plače na dan sklenitve pogodbe, izdaje sklepa oziroma odločbe in usklajevanja plače.

Iz navedenega izhaja, da če je v pogodbi o zaposlitvi, sklepu oz. odločbi določena višina osnovne plače na dan sklenitve pogodbe, izdaje sklepa oziroma odločbe ter zapisano, da se ta višina usklajuje z vsakokratnim usklajevanjem vrednosti plačnih razredov plačne lestvice, potem aktov ni treba spreminjati.

Če tega zapisa ni vključenega, pa je treba akte spremeniti. Predlagamo tudi, da ob tokratni spremembi pogodbe, sklepa oz. odločbe v samem aktu zapišete, da se višina plačnega razreda usklajuje z vsakokratnim usklajevanjem vrednosti plačnih razredov plačne lestvice, da vam v bodoče zgolj zaradi uskladitve plačne lestvice aktov ne bo treba spreminjati.

**b) Izplačilo višjega regresa za letni dopust za leto 2022 funkcionarjem**

V tretjem odstavku 8. člena ZSPJS-AA je določeno, da se funkcionarjem regres za letni dopust za leto 2022 izplača v isti višini in v istem roku kot javnim uslužbencem, za katere je to določeno v 2. in 3. členu Aneksa h Kolektivni pogodbi za negospodarske dejavnosti v Republiki Sloveniji (v nadaljevanju: Aneks h KPND).

Iz navedenega izhaja, da se pri oktobrski plači 2022 (izplačilo plač v novembru 2022) tudi funkcionarjem izplača poračun regresa za letni dopust glede na zneske, ki so določeni v 2. členu Aneksa h KPND. Tisti funkcionarji, ki so **na dan 31. maja 2022** prejemali osnovno plačo za 51. in višji plačni razred, poračuna regresa za letni dopust ne prejmejo.

Glede določitve višine poračuna regresa za letni dopust za leto 2022 in obdavčitve regresa za letni dopust veljajo tudi za funkcionarje enaka pravila kot za javne uslužbence (glejte 4. točko pojasnila št. 0100-533/2022/1 z dne 28. 10. 2022).

1. **Spremembe, ki jih je treba upoštevati pri plači za november 2022 (izplačilo plač v decembru 2022)**

**a) Izplačilo poračuna regresa za prehrano funkcionarjem**

Novela ZSPJS-AA od 1. decembra 2022 izenačuje višino povračil stroškov in drugih prejemkov v zvezi z delom funkcionarjev z javnimi uslužbenci, kar je v nadaljevanju podrobneje pojasnjeno v 3.a točki tega pojasnila.

Upoštevaje izenačitev javnih uslužbencev in funkcionarjev glede višine povračil stroškov in drugih prejemkov v zvezi z delom, se skladno s četrtim odstavkom 8. člena funkcionarjem za obdobje od septembra 2022 do nove ureditve (kot je določena v prvem in drugem odstavku 8. člena ZSPJS-AA) izplača razlika med višino že izplačanega regresa za prehrano in višino 6,15 eura pri plači za mesec, v katerem je uveljavljen ta zakon. ZSPJS-AA je bil uveljavljen v mesecu novembru 2022, zato se pri plači za november 2022 (izplačilo plač v decembru 2022) funkcionarjem za obdobje **od 1. septembra 2022 do vključno 30. novembra 2022** izplača razlika med višino že izplačanega regresa za prehrano funkcionarjem (3,52 eur) in višino 6,15 eura.

Od 1. decembra 2022 (izplačilo plač v januarju 2023) pa tudi za funkcionarje velja, da jim regres za prehrano pripada v enaki višini in pod enakimi pogoji, kot to velja za javne uslužbence, kar pomeni, da bodo funkcionarji za mesec december 2023 prav tako prejeli regres za prehrano v višini 6,15 eura, kot to določa Aneks h KPND oziroma aneksi h kolektivnim pogodbam dejavnosti in poklicev.

Ker je bilo za javne uslužbence dogovorjeno, da se prva uskladitev višine regresa za prehrano med delom po uveljavitvi aneksov h kolektivnim pogodbam dejavnosti in poklicev izvede s 1. januarjem 2023, bo enaka višina regresa za prehrano, kot bo določena za javne uslužbence, od 1. januarja 2023 veljala tudi za funkcionarje.

1. **Spremembe, ki jih je treba upoštevati pri plači za december 2022 (izplačilo plač v januarju 2023)**

**a) Povračila stroškov in drugih prejemkov funkcionarjev**

Za funkcionarje so pred novelo ZSPJS-AA glede povračil stroškov in drugih prejemkov v zvezi z delom veljale določbe Zakona za uravnoteženje javnih financ (Uradni list RS, št. 40/12, 96/12 – ZPIZ-2, 104/12 – ZIPRS1314, 105/12, 25/13 – odl. US, 46/13 – ZIPRS1314-A, 56/13 – ZŠtip-1, 63/13 – ZOsn-I, 63/13 – ZJAKRS-A, 99/13 – ZUPJS-C, 99/13 – ZSVarPre-C, 101/13 – ZIPRS1415, 101/13 – ZDavNepr, 107/13 – odl. US, 85/14, 95/14, 24/15 – odl. US, 90/15, 102/15, 63/16 – ZDoh-2R, 77/17 – ZMVN-1, 33/19 – ZMVN-1A, 72/19 in 174/20 – ZIPRS2122) in Uredbe o povračilu stroškov prevoza na delo in z dela ter o načinu obračuna kilometrine za uporabo lastnega vozila v službene namene za funkcionarje (Uradni list RS, št. 173/20).

Novela ZSPJS-AA pa od 1. decembra 2022 izenačuje višino povračil stroškov in drugih prejemkov v zvezi z delom funkcionarjev z javnimi uslužbenci.

Skladno s prvim in drugim odstavkom 8. člena ZSPJS-AA pripadajo funkcionarjem povračila stroškov in drugi prejemki v zvezi z delom **v enaki višini in pod enakimi pogoji**, kot to velja za javne uslužbence.

Izenačitev višine in pogojev velja za naslednja povračila stroškov in prejemke:

– regres za prehrano,

– nadomestilo za ločeno življenje,

– povračilo stroškov prevoza na delo in z dela,

– stroške in obračun stroškov na službenem potovanju v državi,

– dnevnice za službeno potovanje v državi,

– kilometrino za uporabo lastnega avtomobila v državi,

– stroške prenočevanja,

– terenski dodatek,

– regres za letni dopust,

– jubilejno nagrado,

– solidarnostno pomoč in

– odpravnino ob upokojitvi.

Enaka ureditev glede povračil stroškov in drugih prejemkov kot velja za javne uslužbence se za funkcionarje začne uporabljati **1. decembra 2022**, torej prvič pri izplačilu plač v januarju 2023.

**b) Izplačilo dodatkov za delo ponoči, v nedeljo in na dan, ki je z zakonom določen kot dela prost dan sodnikom in državnim tožilcem**

V petem odstavku 8. člena ZSPJS-AA je določeno, da ne glede na določbo drugega odstavka 32.a člena zakona sodnikom in državnim tožilcem pripadajo za delo ponoči, za delo v nedeljo in za delo na dan, ki je z zakonom določen kot dela prost dan, dodatki v enaki višini, kot to velja za javne uslužbence.

Za javne uslužbence je višina dodatka za delo ponoči, v nedeljo in za delo na dan, ki je z zakonom določen kot dela prost dan določena v 43. in 44. členu Kolektivne pogodbe za javni sektor (Uradni list RS, št. [57/08](http://www.uradni-list.si/1/objava.jsp?sop=2008-01-2429" \t "_blank" \o "Kolektivna pogodba za javni sektor (KPJS)), [23/09](http://www.uradni-list.si/1/objava.jsp?sop=2009-01-0988), [91/09](http://www.uradni-list.si/1/objava.jsp?sop=2009-01-3987), [89/10](http://www.uradni-list.si/1/objava.jsp?sop=2010-01-4773), [89/10](http://www.uradni-list.si/1/objava.jsp?sop=2010-01-4774), [40/12](http://www.uradni-list.si/1/objava.jsp?sop=2012-01-1702), [46/13](http://www.uradni-list.si/1/objava.jsp?sop=2013-01-1767), [95/14](http://www.uradni-list.si/1/objava.jsp?sop=2014-01-3963), [91/15](http://www.uradni-list.si/1/objava.jsp?sop=2015-01-3607), [21/17](http://www.uradni-list.si/1/objava.jsp?sop=2017-01-1101), [46/17](http://www.uradni-list.si/1/objava.jsp?sop=2017-01-2244), [69/17](http://www.uradni-list.si/1/objava.jsp?sop=2017-01-3284), [80/18](http://www.uradni-list.si/1/objava.jsp?sop=2018-01-3868) in [136/22](http://www.uradni-list.si/1/objava.jsp?sop=2022-01-3307)). Višina dodatka za delo ponoči znaša 40% urne postavke osnovne plače, za delo v nedeljo 90% urne postavke osnovne plače, za delo na dan, ki je z zakonom določen kot dela prost dan, pa 120% urne postavke osnovne plače.

Od 1. decembra 2022 dalje (prvič pri izplačilu plač v januarju 2023) se tako tudi za sodnike in državne tožilce uporabljajo enake višine dodatkov za delo ponoči, delo v nedeljo in delo na dan ki je z zakonom določen kot dela prost dan, kot veljajo za javne uslužbence. Torej tudi za sodnike in državne tožilce od 1. decembra 2022 višina dodatka za delo ponoči znaša 40% urne postavke osnovne plače, za delo v nedeljo 90% urne postavke osnovne plače, za delo na dan, ki je z zakonom določen kot dela prost dan pa 120% urne postavke osnovne plače.

Skladno s šestim odstavkom 8. člena ZSPJS-AA tudi nekdanjim državnim pravobranilcem in pomočnikom državnih pravobranilcev, ki so bili imenovani na podlagi Zakona o državnem pravobranilstvu (Uradni list RS, št. 94/07 – uradno prečiščeno besedilo, 77/09, 46/13 in 95/14 – ZUPPJS15), in ki do poteka mandata nadaljujejo delo kot višji državni odvetniki oziroma kot državni odvetniki pripadajo za delo ponoči, za delo v nedeljo in za delo na dan, ki je z zakonom določen kot dela prost dan, dodatki v enaki višini, kot to velja za javne uslužbence. Tudi zanje se uporabljajo enake višine dodatkov od 1. decembra 2022 dalje (torej prvič pri izplačilu plač v januarju 2023).

1. **Spremembe, ki jih je treba upoštevati od uveljavitve novele ZSPJS-AA (od 3. novembra 2022 dalje)**

**a) Spremembe pri določitvi plače v primeru zaposlitve na delovnem mestu v višjem tarifnem razredu pri drugem delodajalcu (sprememba drugega stavka prvega odstavka 19. člena ZSPJS)**

Prvi stavek prvega odstavka 19. člena ZSPJS določa osnovno pravilo, da se javni uslužbenec ob zaposlitvi, premestitvi na drugo delovno mesto oziroma imenovanju v naziv ali višji naziv uvrsti v plačni razred, v katerega je uvrščeno delovno mesto, za katerega je javni uslužbenec sklenil delovno razmerje, oziroma na katerega je bil premeščen, oziroma v plačni razred, v katerega je uvrščen naziv, v katerega je imenovan (uvrsti se v t.i. izhodiščni plačni razred delovnega mesta oz. naziva).

Nadalje je prvi odstavek 19. člena ZSPJS pred uveljavitvijo novele ZSPJS-AA določal dodatno pravilo v drugem stavku tega odstavka, in sicer, da če bi bil javni uslužbenec zaradi premestitve na delovno mesto oziroma v naziv v višjem tarifnem razredu uvrščen v nižji ali isti plačni razred, kot ga je dosegel z napredovanjem na delovnem mestu oziroma v nazivu pred to premestitvijo, se mu plačni razred na novem delovnem mestu oziroma v nazivu določi tako, da se že doseženi plačni razred na delovnem mestu oziroma v nazivu pred premestitvijo oziroma imenovanjem poveča za en plačni razred.

Ta določba je pred novelo ZSPJS-AA torej določala povišanje že doseženega plačnega razreda na delovnem mestu oziroma v nazivu pred premestitvijo oziroma imenovanjem za en plačni razred le v primeru, ko je zasedel drugo delovno mesto v višjem tarifnem razredu pri istem delodajalcu.

Če je javni uslužbenec sklenil pogodbo o zaposlitvi za delovno mesto v višjem tarifnem razredu pri drugem delodajalcu, pa se je pred novelo ZSPJS-AA uvrstil v izhodiščni plačni razred delovnega mesta oziroma naziva, razen v primeru, ko so bili izpolnjeni pogoji za višjo uvrstitev na podlagi drugega odstavka 19. člena ZSPJS.

Od uveljavitve novele ZSPJS-AA, ki je spremenila drugi stavek prvega odstavka 19. člena ZSPJS, pa pravilo, da se javnemu uslužbencu, ki bi bil na delovnem mestu oziroma v nazivu v višjem tarifnem razredu uvrščen v nižji ali isti plačni razred, kot ga je dosegel z napredovanjem na prejšnjem delovnem mestu oziroma v nazivu, plačni razred na novem delovnem mestu oziroma v nazivu določi tako, da se prej doseženi plačni razred poveča za en plačni razred, **velja tudi** za določitev plače na delovnem mestu v višjem tarifnem razredu **pri drugem delodajalcu**.

Navedena sprememba je začela **veljati 3. novembra 2022**, kar pomeni, da se uporablja v vseh primerih, ko so se javni uslužbenci zaposlili pri drugem delodajalcu v javnem sektorju na delovnem mestu v višjem tarifnem razredu od vključno 3. novembra 2022 dalje.

**b) Spremembe v zvezi z določitvijo plače v primeru prekinitve delovnega razmerja v javnem sektorju**

V praksi nekateri javni uslužbenci za določen čas prekinejo delovno razmerje v javnem sektorju, bodisi zaradi izobraževanj doma ali v tujini ali zaradi interesa začasne sklenitve delovnega razmerja v zasebnem sektorju. V zvezi z upoštevanjem predhodnih pogodb o zaposlitvi v javnem sektorju je bila v letu 2019 sprejeta odločitev Vrhovnega sodišča RS (opr. št. VIII Ips 95/2019), iz katere izhaja, da se javni uslužbenec v skladu s prvim odstavkom 19. člena ZSPJS ob zaposlitvi v javnem sektorju uvrsti v izhodiščni plačni razred delovnega mesta oziroma zgolj izjemoma, če za to obstajajo utemeljeni razlogi in je podano soglasje, za največ pet plačnih razredov višje od izhodiščnega plačnega razreda delovnega mesta.

To pomeni, da se je javni uslužbenec pred uveljavitvijo novele ZSPJS-AA po prekinitvi delovnega razmerja v javnem sektorju, uvrstil v izhodiščni plačni razred oziroma na podlagi drugega odstavka 19. člena ZSPJS v plačni razred, ki je za največ pet plačnih razredov višji od izhodiščnega plačnega razreda delovnega mesta ali naziva.

Ker v nekaterih primerih obstaja tako interes delodajalca, pri katerem je bil javni uslužbenec zaposlen pred prenehanjem pogodbe o zaposlitvi, da se javni uslužbenec vrne, kot interes javnega uslužbenca, da se upošteva njegova predhodna dolgoletna karierna pot, se je z novelo ZSPJS-AA (dopolnitev 19. in 20. člena ZSPJS) določilo, da kadar javni uslužbenec ponovno sklene pogodbo o zaposlitvi v javnem sektorju, se za namen določitve plačnega razreda ob ponovni sklenitvi pogodbe o zaposlitvi šteje, da se delovno razmerje nadaljuje brez prekinitve, kar pomeni, da se javnemu uslužbencu določi plačni razred upoštevaje že predhodno dosežena napredovanja. Tudi navedena sprememba velja v primeru ponovne zaposlitve javnega uslužbenca v javnem sektorju od **vključno 3. novembra 2022 dalje**.

* **Javni uslužbenec sklene pogodbo o zaposlitvi po prekinitvi delovnega razmerja v javnem sektorju na delovnem mestu v višjem tarifnem razredu**

Nov peti odstavek 19. člena ZSPJS določa, da kadar javni uslužbenec ponovno sklene pogodbo o zaposlitvi pri istem ali drugem delodajalcu v javnem sektorju na delovnem mestu v višjem tarifnem razredu glede na delovno mesto, ki ga je zasedal pred prenehanjem delovnega razmerja v javnem sektorju, se za namen določitve plačnega razreda ob ponovni sklenitvi pogodbe o zaposlitvi na podlagi prvega odstavka tega člena šteje, da se delovno razmerje nadaljuje brez prekinitve.

Navedeno pomeni, da se javnemu uslužbencu, ki bi bil po prekinitvi delovnega razmerja v javnem sektorju na delovnem mestu v višjem tarifnem razredu (pri istem ali drugem delodajalcu) uvrščen v nižji ali isti plačni razred, kot ga je dosegel pred prekinitvijo delovnega razmerja na delovnem mestu ali v nazivu v nižjem tarifnem razredu, plačni razred na novem delovnem mestu oziroma v nazivu določi tako, da se že doseženi plačni razred na delovnem mestu oziroma v nazivu pred prekinitvijo poveča za en plačni razred.

* **Javni uslužbenec sklene pogodbo o zaposlitvi po prekinitvi delovnega razmerja v javnem sektorju na delovnem mestu v istem ali nižjem tarifnem razredu**

Nov tretji odstavek 20. člena ZSPJS določa, da kadar javni uslužbenec ponovno sklene pogodbo o zaposlitvi pri istem ali drugem delodajalcu v javnem sektorju na delovnem mestu v nižjem ali istem tarifnem razredu, se za namen določitve plačnega razreda ob ponovni sklenitvi pogodbe o zaposlitvi pod pogoji iz prvega odstavka tega člena šteje, da se delovno razmerje nadaljuje brez prekinitve.

Navedeno pomeni, da bo javni uslužbenec, ki se bo ponovno zaposlil v javnem sektorju, pod pogoji iz prvega odstavka 20. člena (sklenitev pogodbe o zaposlitvi na delovnem mestu v nižjem ali istem tarifnem razredu v isti plačni podskupini ali na istovrstnih oziroma sorodnih delovnih mestih v različnih plačnih podskupinah) prenesel število plačnih razredov napredovanj, ki jih je dosegel na delovnem mestu oz. v nazivu pred prekinitvijo delovnega razmerja.

1. **Spremembe, ki jih je treba upoštevati od 1. aprila 2023 dalje**

**a) Odprava t.i. stropa (črtanje drugega odstavka 7. člena ZSPJS)**

Novela ZSPJS-AA je črtala drugi odstavek 7. člena ZSPJS, ki določa, da je v plačnih podskupinah od C1 do J3[[1]](#footnote-1) na delovnih mestih in v nazivih mogoče doseči največ 57. plačni razred.

Na podlagi te spremembe bodo javni uslužbenci v teh plačnih podskupinah lahko napredovali višje od 57. plačnega razreda. Črtanje se začne uporabljati 1. aprila 2023.

V prehodni določbi 9. člena novele ZSPJS-AA je izrecno tudi določeno, kdaj bodo lahko javni uslužbenci napredovali v višje plačne razrede od 57. plačnega razreda, in sicer bodo lahko javni uslužbenci napredovali za en ali dva plačna razreda, ko bodo izpolnili pogoje za napredovanje v višji plačni razred po začetku uporabe spremenjenega 7. člena zakona.

Odprava t.i. stropa namreč ne vpliva na pogoje za napredovanje javnih uslužbencev v višji plačni razred, ki so določeni v 17. členu ZSPJS in Uredbi o napredovanju javnih uslužbencev v plačne razrede (Uradni list RS, št. [51/08](http://www.uradni-list.si/1/objava.jsp?sop=2008-01-2136" \t "_blank" \o "Uredba o napredovanju javnih uslužbencev v plačne razrede), [91/08](http://www.uradni-list.si/1/objava.jsp?sop=2008-01-3920" \t "_blank" \o "Uredba o spremembah in dopolnitvah Uredbe o napredovanju javnih uslužbencev v plačne razrede), [113/09](http://www.uradni-list.si/1/objava.jsp?sop=2009-01-5150" \t "_blank" \o "Uredba o dopolnitvi Uredbe o napredovanju javnih uslužbencev v plačne razrede), [22/19](http://www.uradni-list.si/1/objava.jsp?sop=2019-01-0921" \t "_blank" \o "Uredba o spremembi Uredbe o napredovanju javnih uslužbencev v plačne razrede) in [121/21](http://www.uradni-list.si/1/objava.jsp?sop=2021-01-2582" \t "_blank" \o "Uredba o spremembah Uredbe o napredovanju javnih uslužbencev v plačne razrede)) oziroma v splošnih aktih, ki so bili sprejeti na podlagi tretjega do petega 17. člena ZSPJS. Prav tako odprava t.i. stropa ne vpliva na datum napredovanja javnih uslužbencev v višji plačni razred.

Navedeno pomeni, da bodo lahko javni uslužbenci, pod predpostavko, da bodo izpolnjeni pogoji za napredovanje v višji plačni razred (potek vsaj triletnega napredovalnega obdobja, ki teče od zadnjega napredovanja in pridobitev treh ustreznih ocen) prvič napredovali v višji plačni razred, ki presega 57. plačni razred, 1. decembra 2023.

Tudi tisti javni uslužbenci, ki so že daljše časovno obdobje uvrščeni v 57. plačni razred in imajo pridobljenih več ocen delovne uspešnosti, bodo lahko prvič napredovali s 1. decembrom 2023, in sicer za enega ali dva plačna razreda.

**b) Zvišanje uvrstitev funkcij za en plačni razred**

Skladno s prvim odstavkom 10. člena ZSPJS se osnovne plače funkcionarjev določijo z uvrstitvijo v plačni razred, sama uvrstitev posamezne funkcije v plačne razrede in razponi možnih napredovanj v višji plačni razred pa so po drugem odstavku tega člena določeni v prilogi 3 ZSPJS.

Uvrstitve vseh funkcij so se z novelo ZSPJS-AA (sprememba Priloge 3) povišale za en plačni razred. Višje uvrstitve funkcij za en plačni razred se enako kot višje uvrstitve delovnih mest in nazivov javnih uslužbencev začnejo uporabljati **1. aprila 2023.**

Priloga 3 vsebuje tudi nekatere spremembe oziroma nove funkcije:

* dodala se je funkcija zagovornika načela enakosti, ki je bil do sedaj uvrščen v plačni razred na podlagi 48. člena Zakona o varstvu pred diskriminacijo (Uradni list RS, št. [33/16](http://www.uradni-list.si/1/objava.jsp?sop=2016-01-1427) in [21/18](http://www.uradni-list.si/1/objava.jsp?sop=2018-01-0887) – ZNOrg),
* črtala se je funkcija člana komisije za preprečevanje korupcije, saj sta skladno z Zakonom o integriteti in preprečevanju korupcije (Uradni list RS, št. [69/11](http://www.uradni-list.si/1/objava.jsp?sop=2011-01-3056) – uradno prečiščeno besedilo, [158/20](http://www.uradni-list.si/1/objava.jsp?sop=2020-01-2765) in [3/22](http://www.uradni-list.si/1/objava.jsp?sop=2022-01-0014) – ZDeb) funkcionarja le še predsednik in namestnik predsednika komisije za preprečevanje korupcije,
* zaradi uskladitve s tretjim odstavkom 214. člena Zakona o državnem tožilstvu (Uradni list RS, št. [58/11](http://www.uradni-list.si/1/objava.jsp?sop=2011-01-2713), [21/12](http://www.uradni-list.si/1/objava.jsp?sop=2012-01-0815) – ZDU-1F, [47/12](http://www.uradni-list.si/1/objava.jsp?sop=2012-01-1958), [15/13](http://www.uradni-list.si/1/objava.jsp?sop=2013-01-0436) – ZODPol, [47/13](http://www.uradni-list.si/1/objava.jsp?sop=2013-01-1783) – ZDU-1G, [48/13](http://www.uradni-list.si/1/objava.jsp?sop=2013-01-1858) – ZSKZDČEU-1, [19/15](http://www.uradni-list.si/1/objava.jsp?sop=2015-01-0712), [23/17](http://www.uradni-list.si/1/objava.jsp?sop=2017-01-1205) – ZSSve, [36/19](http://www.uradni-list.si/1/objava.jsp?sop=2019-01-1626), [139/20](http://www.uradni-list.si/1/objava.jsp?sop=2020-01-2453), [54/21](http://www.uradni-list.si/1/objava.jsp?sop=2021-01-1051) in [105/22](http://www.uradni-list.si/1/objava.jsp?sop=2022-01-2603) – ZZNŠPP), ki določa, da kjer drug zakon ali podzakonski predpis uporablja izraza »pomočnik okrožnega državnega tožilca« oziroma »pomočnik«, če se nanašata na pomočnika okrožnega državnega tožilca, pomenita okrajnega državnega tožilca, se je funkcija pomočnika okrožnega državnega tožilca preimenovala v okrajnega državnega tožilca.

Skladno s sedmim odstavkom 8. člena ZSPJS se tudi nekdanjim pomočnikom državnega pravobranilca in državnim pravobranilcem, ki do poteka mandata nadaljujejo delo kot državni odvetniki in višji državni odvetniki določi za en plačni razred višji razpon plačnih razredov funkcije. Tudi ta sprememba se začne uporabljati 1. aprila 2023.

**c) Sprememba števila plačnih razredov na plačni lestvici**

[Dogovor o ukrepih na področju plač in drugih stroškov dela v javnem sektorju za leti 2022 in 2023](https://www.uradni-list.si/glasilo-uradni-list-rs/vsebina/2022-01-3304/dogovor-o-ukrepih-na-podrocju-plac-in-drugih-stroskov-dela-v-javnem-sektorju-za-leti-2022-in-2023) v 2. točki določa, da se za realizacijo te točke s spremembo ZSPJS plačna lestvica iz priloge 1 ZSPJS poviša za en plačni razred, tako da ima od 1. aprila 2023 66 plačnih razredov.

Za realizacijo navedene zaveze ZSPJS-AA določa novo prilogo 1, ki vključuje 66 plačnih razredov. Priloga 1 se bo začela uporabljati od 1. aprila 2023. Razlika med prehodno plačno lestvico iz 10. člena ZSPJS-AA in plačno lestvico iz priloge 1, ki se bo začela uporabljati 1. aprila 2023, je zgolj v tem, da plačna lestvica iz priloge 1 vsebuje nov 66. plačni razred.

1. **Dodatna pojasnila v zvezi z ukrepi na področju plač in drugih stroškov dela v letih 2022 in 2023**

**a) Izplačilo višjega regresa za letni dopust za leto 2022 udeležencem javnih del**

Glede na številna vprašanja, ki jih prejemamo glede izplačila višjega regresa za letni dopust za leto 2022 pojasnjujemo, da izplačilo višjega regresa za letni dopusta za leto 2022 velja za javne uslužbence.

Javna dela se izvajajo skladno z Zakonom o urejanju trga dela (Uradni list RS, št. [80/10](http://www.uradni-list.si/1/objava.jsp?sop=2010-01-4304" \t "_blank" \o "Zakon o urejanju trga dela (ZUTD)), [40/12](http://www.uradni-list.si/1/objava.jsp?sop=2012-01-1700) – ZUJF, [21/13](http://www.uradni-list.si/1/objava.jsp?sop=2013-01-0785), [63/13](http://www.uradni-list.si/1/objava.jsp?sop=2013-01-2512), [100/13](http://www.uradni-list.si/1/objava.jsp?sop=2013-01-3600), [32/14](http://www.uradni-list.si/1/objava.jsp?sop=2014-01-1320) – ZPDZC-1, [47/15](http://www.uradni-list.si/1/objava.jsp?sop=2015-01-1930) – ZZSDT, [55/17](http://www.uradni-list.si/1/objava.jsp?sop=2017-01-2523), [75/19](http://www.uradni-list.si/1/objava.jsp?sop=2019-01-3307), [11/20](http://www.uradni-list.si/1/objava.jsp?sop=2020-01-0345) – odl. US, [189/20](http://www.uradni-list.si/1/objava.jsp?sop=2020-01-3287) – ZFRO, [54/21](http://www.uradni-list.si/1/objava.jsp?sop=2021-01-1049), [172/21](http://www.uradni-list.si/1/objava.jsp?sop=2021-01-3355) – ZODPol-G, [54/22](http://www.uradni-list.si/1/objava.jsp?sop=2022-01-1187) in [59/22](http://www.uradni-list.si/1/objava.jsp?sop=2022-01-1350) – odl. US), ki določa, da so javna dela namenjena aktiviranju brezposelnih oseb, ki so več kot eno leto neprekinjeno prijavljene v evidenci brezposelnih oseb. Brezposelna oseba, ki je vključena v javna dela, sklene pogodbo o zaposlitvi z delodajalcem – izvajalcem javnih del, ki je lahko tudi proračunski uporabnik. Vendar pa brezposelna oseba, ki opravlja javna dela, ne pridobi statusa javnega uslužbenca. Z njo se sklene posebna pogodba, ki je sklenjena izključno zaradi opravljanja javnih del, ob upoštevanju posebnosti glede višine plačila za delo, trajanja letnega dopusta in razlogov za njeno prenehanje. Udeleženci javnih del tudi niso uvrščeni v plačni razred, temveč so upravičeni do plače, izražene v deležu od minimalne plače po ravneh strokovne izobrazbe oziroma usposobljenosti za delo, ki ga opravljajo v programu javnih del.

Glede na to, da **udeleženci javnih del niso javni uslužbenci** in da niso uvrščeni v plačni razred, ampak se jim višina plačila za delo določi v deležu od minimalne plače po ravneh strokovne izobrazbe oziroma usposobljenosti za delo, do poračuna regresa za letni dopust za leto 2022 **niso** upravičeni.

**b) Obseg veljavnosti ukrepov na področju plač in drugih stroškov dela za leti 2022 in 2023**

[Dogovor o ukrepih na področju plač in drugih stroškov dela v javnem sektorju za leti 2022 in 2023](https://www.uradni-list.si/glasilo-uradni-list-rs/vsebina/2022-01-3304/dogovor-o-ukrepih-na-podrocju-plac-in-drugih-stroskov-dela-v-javnem-sektorju-za-leti-2022-in-2023), predpisi in akti, ki so bili sprejeti za realizacijo dogovora veljajo za zaposlene v javnem sektorju, ki ga sestavljajo državni organi in samoupravne lokalne skupnosti, javne agencije, javni skladi, javni zavodi in javni gospodarski zavodi ter druge osebe javnega prava, ki so posredni uporabniki državnega proračuna ali proračuna lokalne skupnosti.

Za zaposlene pri drugih subjektih, ki ne sodijo v javni sektor, navedeni ukrepi **ne veljajo**.

Ministrstva prosimo, da s tem dopisom seznanite proračunske uporabnike iz vaše pristojnosti.

S spoštovanjem,

 Sanja Ajanović Hovnik

 ministrica

Poslano:

* naslovnikom po elektronski pošti.
1. Sem sodi tudi plačna skupina K oziroma podskupina K1, ki pomotoma ni bila vključena v drugi odstavek 7. člena ZSPJS. [↑](#footnote-ref-1)